**Το ΕΠΑ.Λ. Πάτμου ταξιδεύει στην Ισπανία!**

Το ΕΠΑ.Λ Πάτμου στο πλαίσιο υλοποίησης του ευρωπαϊκού εκπαιδευτικού προγράμματος ERASMUS+ με τίτλο: «ΕΦΑΡΜΟΓΕΣ ΕΥΦΥΟΥΣ ΕΛΕΓΧΟΥ ΚΤΙΡΙΑΚΩΝ ΕΓΚΑΤΑΣΤΑΣΕΩΝ (DOMOTICS) ΣΤΗΝ ΤΟΥΡΙΣΤΙΚΗ ΒΙΟΜΗΧΑΝΙΑ» πραγματοποιεί μια βραχύχρονη κινητικότητα στην Ισπανία (Βαρκελώνη) κατά το χρονικό διάστημα από 7 Μαρτίου έως 21 Μαρτίου 2023.

Γι αυτό τον λόγο, στις 10 Φεβρουαρίου 2023 και ώρα 18:00, πραγματοποιήθηκε στην αίθουσα εκδηλώσεων του σχολείου, ενημέρωση των γονέων των μαθητών που θα συμμετάσχουν στο πρόγραμμα.

Η αποστολή αποτελείται από δύο εκπαιδευτικούς, την κα Αθηνά Μίχα, διευθύντρια του ΕΠΑ.Λ (Οικονομολόγος) και τον κο Γιάννη Νίνο (Δομικών Έργων), και 13 μαθητές από όλες τις τάξεις του ΕΠΑ.Λ. (Α΄, Β΄, Γ΄).

Κατά τη διάρκεια παραμονής τους στην Ισπανία, οι μαθητές του ΕΠΑ. Λ. Πάτμου πρόκειται να παρακολουθήσουν ένα πρόγραμμα επαγγελματικής κατάρτισης αναφορικά με τα συστήματα ευφυούς ελέγχου κτιριακών εγκαταστάσεων. Το εν λόγω εκπαιδευτικό πρόγραμμα συσχετίζεται τόσο με την ειδικότητα των Ηλεκτρολόγων για την εκμάθηση της εγκατάστασης εφαρμογών ευφυούς ελέγχου (domotics) όσο και με την ειδικότητα της Πληροφορικής ως προγραμματιστών, αλλά και με την ειδικότητα του Τουρισμού ως το μέλλον στα τουριστικά καταλύματα.

Το ΕΠΑ.Λ. Πάτμου πάντα καινοτόμο, ατενίζει το μέλλον, και ανταποκρίνεται και στο κάλεσμα της εποχής για αειφόρο και πράσινη ανάπτυξη.